Preşedintele PSD Liviu Dragnea a declarat, duminică seară la Antena 3, că va rămâne partener şi prieten cu preşedintele Senatului Călin Popescu Tăriceanu ”indiferent ce se va întâmpla”, în contextul în care numele acestuia e vehiculat ca fiind implicat în dosarul lui Bogdan Olteanu şi a precizat că e posibil să existe un plan de îndepărtare a sa din politică.

''Călin Popescu Tăriceanu rămâne prietenul şi partenerul meu indiferent ce se va întâmpla, avem o relaţie veche bazată şi construită pe un parteneriat foarte solid, pe o colaborare foarte bună şi pe o înţelegere foarte bună şi nu are ce să se întâmple ca noi doi să nu avem această relaţie sau inclusiv cu domnul Daniel Constantin sau ca PSD şi ALDE să nu aibă această relaţie'', a afirmat Dragnea, într-o intervenţie telefonică la Antena 3.

Întrebat dacă consideră că ar exista vreun plan de a-l îndepărta pe el ori pe Tăriceanu de scena politică pentru a fi formată o altă majoritate decât PSD-ALDE din toamnă, Dragnea a spus: ”E posibil”.

"Trebuie să recunosc că, în ultima perioadă am început să mă gândesc serios dacă nu cumva este vreun plan. Pentru că, din păcate, în România zilelor noastre nu prea mai poţi să crezi în coincidenţe. Încă nu sunt foarte sigur, dar este posibil ca undeva, cineva, cândva, să fi gândit un plan de genul ăsta, pentru că prea seamănă multe... Ponta e trimis în judecată, Tăriceanu e trimis în judecată, eu sunt trimis în judecată. O să vedem ce se întâmplă în perioada următoare", a mai spus Dragnea.

Referitor la relaţia sa cu Victor Ponta, după ce fostul premier a spus recent că se înţelege bine cu Dragnea pentru că nu comunică, liderul social-democrat a spus că nu vrea să comenteze astfel de declaraţii şi că singurul său obiectiv e câştigarea alegerilor.

"Nu vreau să comentez, în schimb vă pot spune altceva, eu am un obiectiv foarte serios, câştigarea alegerilor parlamentare de către PSD şi PSD să formeze guvernul şi să furnizeze candidatul pentru funcţia de prim-ministru. Mă ocup de lucruri serioase împreună cu toţi colegii din partid şi nu vreau să răspund nici la înţepături, nici la ironii. Oricine vrea să muncească în partid este bine primit", a conchis Dragnea.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.